Oblaka politika zveze ne zanima in napadov na Rudija Zavrla in njegove sodelavce ne komentira, sam pa tudi ne priznava kritik, ki jih je dobil po porazu z Bolgari. "Pri nas bi imel težave tudi Luis Van Gaal. Če ni rezultatov, javnost zahteva zamenjave, tako pač je. Sam proti Bolgarom ne bi ničesar menjal, mogoče le Lavriča za Novakoviča. Nasprotnika bi lahko presenetil le s tekom in tako sem tudi postavil enajsterico. Res je, da nismo igrali dobro, 50 minut smo bili le dobro postavljeni. A v napadu bi morali pokazati več, posebno slabi smo bili na levi strani. Še sam pa ne vem, zakaj smo tako padli v drugem polčasu. Odločila je individualna kakovost, tu so Bolgari boljši. Nisem še videl igralca, kot je Martin Petrov, ki tako teče in še kreira igro," po prespanih nočeh razmišlja selektor, ki je z izjavami pred tekmo, da bomo igrali s tremi napadalci, hotel preslepiti Stojčkova, z napovedmi o igri na zmago pa je očitno le skrival nervozo in nizko samozavest svojega moštva.



So igralci pili alkohol

Na nekatere očitke, da so igralci po tekmi pili alkohol, se selektor ne ozira. "Igralci po tekmi lahko spijejo tudi kakšno pivo. V mojih časih smo imeli v slačilnici Bayerna polno piva, ta v telo prinaša B vitamin," reprezentante brani Oblak, sekretar Jošt pa zagotavlja, da bo zveza primer vendarle preiskala. Oba prav tako zavračata vse očitke, ki se nanašajo na vpoklic Janeza Zavrla, nečaka predsednika, za prijateljsko tekmo proti Izraelu. "Zavrl je bil povsem moja izbira. Navdušil me je, ko sem bil trener pri Olimpiji. Jani je odličen razdiralec nasprotnikove igre, hvalil ga je tudi Prosinečki. Na to temo sva se s predsednikom sprla, saj on ni hotel, da njegov nečak, s katerim se le pozdravlja in nimata posebnih odnosov, igra. Samo na RTV-ju lahko delajo sinovi prejšnjih generacij," je še dejal Oblak.



